Diari Oficial de la Generalitat Valenciana


Sumari del DOGV 5713, del 28-02-2008 (2008/2029)

RESOLUCIÓ de 15 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i la Fàbrica Nacional de Moneda i Timbre-Reial Casa de la Moneda, per a la fabricació, personalització, custòdia i entrega de targetes del denominat «sistema digital de control de transports per carretera».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5713

Data del DOGV
:   28-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2029


Data del document
:   15-02-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * comunicació de dades
    * cooperació administrativa
    * transport per carretera
    * telecomunicació
    * signatura electrònica
    * reglamentació de la velocitat
    * administració central
    * tractament de dades

RESOLUCIÓ de 15 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat i la Fàbrica Nacional de Moneda i Timbre-Reial Casa de la Moneda, per a la fabricació, personalització, custòdia i entrega de targetes del denominat «sistema digital de control de transports per carretera». [2008/2029]  
La Generalitat i la Fábrica Nacional de Moneda y Timbre - Real Casa de la Moneda han subscrit, després de la tramitació prèvia reglamentària, el 24 de gener de 2008, el conveni de col·laboració per a la fabricació, personalització, custòdia i entrega de targetes del denominat «sistema digital de control de transports per carretera».  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0133/2008, i que figura com a annex d'esta resolució.  
València, 15 de febrer de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat, a través de la Conselleria d'Infraestructures i Transport, i la Fàbrica Nacional de Moneda i Timbre-Reial Casa de la Moneda, per a la fabricació, personalització, custòdia i entrega de targetes del denominat «sistema digital de control de transports per carretera»  
València, 24 de gener de 2008  
Reunits  
D'una banda, el conseller d'Infraestructures i Transport, Mario Flores Lanuza, en nom i representació de la Generalitat, conferida per mitja de l'Acord del Consell, en la sessió de 11 de gener de 2008, en l'exercici de les funcions que té encomanades segons l'article 21.f) de la Llei del Govern Valencià.  
I, d'una altra banda, Sixto Heredia Herrera, en qualitat de director general de la Fàbrica Nacional de Moneda i Timbre-Reial Casa de la Moneda (d'ara en avant FNMT-RCM), en virtut del Reial Decret 802/2004, de 23 d'abril, pel qual es disposa el seu nomenament, que actua d'acord amb les atribucions que li conferix el Reial Decret 1114/1999, de 25 de juny, pel qual s'aprova l'Estatut de la dita entitat pública empresarial,   
Les dos parts es reconeixen capacitat i competència suficients per a formalitzar el present conveni, i, a l'efecte  
Exposen  
Primer. Que, per mitjà dels reglaments (CE) núm. 2135/98 i núm. 1360/02 del Consell de la Unió Europea, es va modificar el Reglament núm. 3821/85, relatiu al sistema de control en el sector dels transports per carretera, i la Directiva 88/599/CEE, relativa a l'aplicació dels Reglaments (CEE) números 3820/85 i 3821/85.  
La nova normativa fixa els requisits per a establir un nou sistema de control del transport per carretera de persones i mercaderies, que, basat en la utilització de targetes amb xip i tacògrafs digitals, substituirà els que estan actualment en vigor. El sistema que s'instal·larà es basa en l'emmagatzemament xifrat de totes les dades obtingudes i en la firma digital d'estes, de manera que s'impossibilite el manipulat d'estes i es garantisca la seguretat i confidencialitat del dit sistema.  
El sistema de firma digital es basa en una cadena jeràrquica de firmes digitals que partixen de la Comissió Europea i es transmeten a cada una de les autoritats nacionals dels membres de la UE. Sense estes firmes digitals, els distints components del sistema del tacògraf: les diferents targetes, els tacògrafs i els seus sensors no podran funcionar.   
La fabricació de les targetes de tacògraf requerix el desenvolupament i l'aplicació de tècniques de fabricació amb mitjans electrònics, informàtics i telemàtics, així com la utilització de suports físics basats en targetes intel·ligents, amb xip, que seran d'utilització obligatòria i hauran de permetre i de facilitar, d'una banda, el registre i la conservació de totes les dades que legalment es fixen, i d'una altra, garantir la seguretat, la confidencialitat i la fiabilitat d'estes.  
D'una altra banda, les necessàries estabilitat i permanència del sistema citat obliga, al seu torn, a un exhaustiu control en la personalització i l'expedició dels suports oficials -targetes intel·ligents amb xip-, amb la finalitat de garantir l'autenticitat, la integritat, la conservació i la recepció de les comunicacions i, en especial, la confidencialitat necessària en el tractament de les dades identificatives dels usuaris.   
És per això que l'autoritat nacional que coordina a Espanya la política de transports a Europa, la Direcció General de Transports per Carretera, del Ministeri de Foment, davant dels requisits de seguretat imposats per la Comissió Europea, va encarregar la custòdia de la firma digital espanyola a la FNMT-RCM, donada la seua experiència com a entitat pública prestadora de servicis de certificació i com a fabricant de targetes intel·ligents.  
Atés que el control de transports per carretera a Espanya està transferit a les comunitats autònomes, el cobrament de les taxes per l'emissió de les targetes de conductors, empreses, tallers i autoritats és responsabilitat de cada comunitat autònoma en el seu territori.  
Per això, la conselleria d'Infraestructures i Transport encomana, per mitjà del present conveni, la fabricació, personalització, custòdia i entrega de les targetes d'esta comunitat a la FNMT-RCM, en este moment, única entitat pública espanyola que disposa d'un sistema de certificació per mitjà de firma digital i que oferix, a més, totes les garanties de fiabilitat, seguretat i operativitat exigides per la Comissió Europea.  
Segon. Que, en virtut de les raons ara exposades, la col·laboració entre la conselleria d'Infraestructures i Transport i la FNMT-RCM no s'instrumenta a través de cap dels diferents tipus contractuals previstos en la legislació de contractes de les administracions públiques, i es considera més convenient subscriure un conveni de col·laboració, al marge d'una relació estrictament contractual.  
Per a escometre l'execució de la fabricació, personalització, custòdia i entrega de les targetes mencionades en este document, s'atorga el present conveni de col·laboració, d'acord amb les següents:  
Condicions  
Primera. Àmbit d'aplicació subjectiu  
Tenen la condició de parts en el present conveni de col·laboració, i queden, per tant, vinculades a este, la Generalitat Valenciana, a través de la conselleria d'Infraestructures i Transport, i la FNMT-RCM.  
Segona. Àmbit d'aplicació material  
El present conveni té com a objecte establir el règim de col·laboració entre les parts firmants per a la fabricació, personalització, custòdia i entrega de targetes, del sistema digital de control de transports per carretera, de persones i mercaderies. A través d'este instrument jurídic, es regulen les condicions en què FNMT-RCM efectuarà determinades activitats prestacionals per a la conselleria d'Infraestructures i Transport, en el procés d'implantació a la Comunitat Valenciana, del sistema de control electrònic en el sector dels transports per carretera, de persones i mercaderies, en l'àmbit dels reglaments (CE) núm. 2135/98 i núm. 1360/02 del Consell de la Unió Europea.  
Les característiques tècniques de les targetes indicades, i les dels seus components hauran de complir les especificacions del projecte Sistema Digital de Control de Transports per Carretera. La conselleria d'Infraestructures i Transport prestarà a la FNMT-RCM el suport necessari i facilitarà la més completa informació per a la realització de totes les activitats descrites, que consten en l'annex tècnic que s'adjunta a este document.  
Tercera. Entrada en vigor i duració  
El present conveni de col·laboració entrarà en vigor a la data de la firma, i estarà vigent fins al 31 de desembre de 2008. Este conveni quedarà prorrogat per mutu acord de les parts. En tot cas, la pròrroga es condiciona a l'existència de crèdit suficient i adequat per a afrontar les obligacions econòmiques que d'esta es deriven.  
Quarta. Preu i forma de pagament  
El preu que cal pagar per la conselleria d'Infraestructures i Transport a la FNMT-RCM és el que s'arreplega en l'annex econòmic d'este document (Procediment de Facturació de Targetes de Tacògraf Digital).  
La tramitació del pagament i el seu abonament es durà a terme segons allò que s'ha reflectit en l'annex econòmic del present conveni i dins del corresponent exercici pressupostari. Estos pagaments es realitzaran a càrrec de la partida pressupostària capítol II, subconcepte 220.01 del programa 513.3, fins a un import màxim de 650.000 euros, IVA inclòs.  
Cinquena. Garantia de seguretat i confidencialitat  
La FNMT-RCM, en el marc del present conveni, garantix totes les mesures que siguen necessàries amb vista a assegurar:  
1. La més absoluta confidencialitat pel que fa a les dades i informació que li siguen proporcionats per la conselleria d'Infraestructures i Transport.  
2. Un exhaustiu control sobre les targetes personalitzades, així com sobre la destrucció d'aquelles targetes identificatives que resulten defectuoses, tant en el procés de fabricació, com el de personalització.  
3. La custòdia de les targetes identificatives acabades en lloc segur, fins que es procedisca a la seua entrega.  
4. La destrucció o la devolució de les dades de caràcter personal a la conselleria d'Infraestructures i Transport, responsable del tractament, una vegada complida la prestació contractual objecte d'este conveni i, si és el cas, de les seues successives pròrrogues, per la FNMT-RCM.  
Sisena. Règim jurídic  
El present conveni té la consideració de conveni de col·laboració dels previstos en l'article 3.1.d) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, i seran d'aplicació, en defecte de normes específiques, els principis del text legal esmentat, per a resoldre els dubtes o les llacunes que pogueren produir-s'hi. Les qüestions litigioses que puguen sorgir en la seua interpretació, modificació, efectes o resolució, seran resolts una vegada esgotada la via administrativa, per la Llei de la Jurisdicció Contenciosa Administrativa, Llei 29/1998, de 13 de juliol.  
Setena. Protecció de dades  
El tractament automatitzat de dades de caràcter personal que poguera realitzar-se com a conseqüència del desenvolupament del present conveni, es regirà pel que establix la legislació vigent respecte d'això.  
No tindrà la consideració de comunicació de dades l'accés de la FNMT-RCM quan el dit accés siga necessari per a la realització de les obligacions derivades d'este conveni. Queda expressament establit que la FNMT-RCM únicament tractarà les dades d'acord amb el que establixen les polítiques de l'Autoritat de Certificació Espanyola i la del Centre de Personalització, les dos aprovades per l'Autoritat Europea i els textos de la qual poden consultar-se en www.mfom.es, dins de la Secció de Transports per Carretera, Tacògraf Digital, Política de l'Autoritat Espanyola de Certificació, versió 1.0, i queda prohibida la seua aplicació i/o utilització amb fi diferent del que figura en este conveni, així com la comunicació, ni tan sols per a la seua conservació, a altres persones.  
I com a prova de conformitat, les dos parts subscriuen el present conveni de col·laboració, que consta de set pàgines escrites pel seu anvers, en dos exemplars i només a un efecte, al lloc i en la data indicats a l'encapçalament.  
El conseller d'Infraestructures i Transport: Mario Flores Lanuza.  
El director general de la FNMT-RCM: Sixto Heredia Herrera.  
ANNEX ECONÒMIC  
1. Objecte  
El present document descriu el procediment de facturació que s'establirà entre la Comunitat Valenciana i la FNMT-RCM per a les targetes emeses per a les targetes de tacògraf, a saber:   
- Targeta de conductor (TC)  
- Targeta d'empresa (TE)  
- Targeta de centre d'assaig (TT)  
- Targeta de control (TCL)  
2. Preu i condicions de l'encàrrec  
Condicions de l'encàrrec:  
a) Es considerarà sol·licitud de fabricació d'una targeta a cada petició enviada pels operadors de la Direcció General de Transports i Logísitica, integrada en la conselleria d'Infraestructures i Transport de la Generalitat Valenciana a la Direcció de General de Transports per Carretera del Ministeri de Foment una vegada confirmada la sol·licitud per la xarxa europea Tachonet.  
b) Tots els sol·licitants (conductors, empreses o centres d'assaig) que havent acreditat prèviament la seua identitat, i cursat a la Direcció General de Transports i Logística, integrada en la conselleria d'Infraestructures i Transport de la Generalitat Valenciana la corresponent sol·licitud de fabricació, referida en el punt a), quan així ho desitgen, rebran la seua targeta per correu certificat amb justificant de recepció en el domicili que indiquen. L'adreça de remitent serà la de la Direcció General de Transports i Logística, integrada en la conselleria d'Infraestructures i Transport de la Generalitat Valenciana.  
c) La resta de targetes, els sol·licitants de la qual no han optat per l'entrega domiciliària per correu certificat especificat en el punt anterior es remetran per part de la FNMT-RMC a la Direcció General de Transports i Logística, integrada en la conselleria d'Infraestructures i Transport de la Generalitat Valenciana. Avinguda de Blasco Ibáñez, 50 de València.  
d) En tots els casos les targetes s'enviaran en sobre prefranquejat amb una carta d'enviament personalitzada per comunitat autònoma amb text en blanc i negre.  
e) El termini d'entrega de la targeta, comptador a partir del moment de recepció de la sol·licitud en la FNMT-RCM, serà inferior als 5 dies per a casos urgents (robatori, pèrdua i deteriorament) o 15 dies per a la resta dels casos.  
f) Cada entrega de producte en la Direcció General de Transports i Logística, integrada en la conselleria d'Infraestructures i Transport de la Generalitat Valenciana portarà adjunt un albarà, corresponent a les sol·licituds de fabricació cursades per la Direcció General de Transports i Logística, integrada en la conselleria d'Infraestructures i Transport de la Generalitat Valenciana.  
g) S'enviarà a la Comunitat Valenciana, a les dependències de la Direcció General de Transports i Logística, una única factura mensual amb les quantitats totals corresponents a les targetes fabricades de cada tipus, la sol·licitud de fabricació de les quals haja sigut cursada per la Direcció General de Transports i Logística, integrada en la conselleria d'Infraestructures i Transport de la Generalitat Valenciana. A esta factura s'adjuntarà un albarà amb el detall nominal de totes les targetes entregades, tant les remeses a la Direcció General de Transports i Logística, com les enviades directament als sol·licitants que han optat per l'entrega per correu certificat establit en el punt b).   
h) La forma de pagament serà mensual, única a mes vençut, contra presentació de factura, per mitjà de transferència bancària al compte corrent que oportunament s'indicarà.   
i) Preu per a fabricació de targetes:  
Quantitat anual de targetes Preu (?)  
Menor o igual a 1.000 27,37  
Menor o igual a 5.000 22,99  
Menor o igual a 25.000 21,02  
Superior a 25.000 20,14  
Estos preus són els vigents de 2007.  
k) El preu es revisarà anualment en funció de la suma de totals a àmbit nacional i, per tant, es regularitzarà d'acord amb les quantitats resultants.  
l) El preu no inclou l'IVA.  
m) Els preus es modificaran en funció de la variació anual de l'índex general de preus (IPC) que corresponga per a 2008.   
ANNEX TÈCNIC  
1. Descripció general del sistema  
El sistema del tacògraf digital està dirigit al control dels transports per carretera de persones i mercaderies, en l'àmbit de la Unió Europea, i es basa en la presa de les dades del conductor i del vehicle, i en el seu emmagatzemament posterior de forma segura, per mitjà de firmes digitals.   
Estes firmes digitals es generen i es transmeten de forma jeràrquica des de la Direcció General de Transports i Energia de la Comissió Europea, Unitat E1, a l'autoritat corresponent de cada estat membre.  
Esta autoritat nacional és responsable davant de la Comissió Europea de la custòdia de les claus privades de cada país, de la seguretat del sistema d'introducció de les claus en els equips de fabricació nacional i de la infraestructura que ho sustenta.  
A la dificultat que suposa la implantació del sistema de seguretat mencionat, cal afegir la de la personalització de les targetes i dels seus mòduls i les grans inversions necessàries per a escometre el projecte. Per tot això, i a fi de fer homogeni el sistema per a totes les comunitats autònomes i de minimitzar els costos de producció de totes les targetes, la Direcció General de Transports del Ministeri de Foment va decidir assumir les inversions comunes a totes les comunitats i els costos anuals de la seua operació, donant així l'oportunitat als transportistes espanyols de disposar d'una de les targetes més econòmiques de la Unió Europea.  
Estes circumstàncies han conduït a dissenyar el sistema de control del tacògraf digital en tres vessants: d'una banda, i de forma descentralitzada, allò que s'ha referit a la sol·licitud d'emissió de targetes, és a dir, la seua tramitació a través de les oficines provincials de Registre; d'altra banda, de forma centralitzada, el relatiu a la base de dades d'emissió de targetes, la gestió de la qual s'assumix a la Direcció General de Transports del Ministeri de Foment; finalment, i pel que fa a la fabricació de les corresponents targetes digitals, esta s'assumix a la FNMT-RCM.  
2. Procediment d'emissió de targetes  
La Direcció General de Transports i Logística, integrada en la conselleria d'Infraestructures i Transport de la Generalitat Valenciana, serà la receptora de les dades necessàries per a l'emissió de les targetes (denominades en el paràgraf anterior oficines provincials de Registre).  
L'aplicació de sol·licitud d'emissió de targetes residirà en una instal·lació de la Direcció General de Transports per Carretera, en el Ministeri de Foment.  
En la Direcció General de Transports i Logística, integrada en la conselleria d'Infraestructures i Transport de la Generalitat Valenciana, l'operador designat per esta s'interconnectarà a l'aplicació de sol·licitud a través d'Internet, i s'accedirà al sistema per mitjà d'una targeta personalitzada i assegurada amb certificat i firma digital.  
Les sol·licituds d'emissió de les targetes al·ludides en este annex tècnic es realitzaran omplint uns formularis, que podran entregar-se pels sistemes següents:  
1. Per mitjà de personació del sol·licitant, o del seu representant o apoderat, en la Direcció General de Transports i Logística.  
2. Enviant la dita sol·licitud per correu, o per Internet.  
En el primer cas, quan es persone físicament el sol·licitant de la targeta en la Direcció General de Transports i Logística, integrada en la conselleria d'Infraestructures i Transport de la Generalitat Valenciana, l'operador designat per l'esmentada Direcció General i omplirà el formulari amb les dades necessàries i adjuntarà la documentació que corresponga.  
En el segon cas el sol·licitant podrà omplir els formularis manualment, o informàticament acudint a la pàgina web corresponent de la Generalitat Valenciana. Els dits formularis podran ser enviats per correu, o a través d'Internet a la Direcció General de Transports i Logística de la Generalitat Valenciana, només en el cas de disposar el sol·licitant de firma digital.   
Tots els conductors, tant assalariats com autònoms, hauran de presentar-se en la Direcció General de Transports i Logística, integrada en la conselleria d'Infraestructures i Transport de la Generalitat Valenciana, almenys una vegada, per a confirmar la seua identitat.  
Les dades essencials per al sistema seran introduïdes per l'operador designat per la Direcció General de Transports i Logística en l'ordinador corresponent.  
Automàticament es generarà un número de sol·licitud, corresponent a cada sol·licitud de fabricació cursada per la Direcció General de Transports i Logística, integrada en la conselleria d'Infraestructures i Transport de la Generalitat Valenciana, i començaran una sèrie de consultes automàtiques dirigides a diversos organismes nacionals i internacionals. Si s'obtenen respostes positives a totes les consultes realitzades, quedarà autoritzada la fabricació de la targeta, i s'iniciarà, en eixe moment, en la FNMT-RCM, tot el procés d'elaboració.  
Si falten dades en la sol·licitud o alguna de les respostes fora negativa, l'aplicació generarà un imprés d'esmena o desistiment, que serà completat i entregat, o enviat, al sol·licitant perquè en prenga coneixement i, si és el cas, s'omplirà novament.  
L'aplicació del sistema disposarà, a més, de formularis específics per al canvi, la substitució i la renovació de targetes expedides anteriorment.  
Els formularis seran acompanyats d'instruccions per al seu correcte ompliment, així com un extracte de la legislació aplicable.  
Les targetes, una vegada fabricades, s'entregaran bé al sol·licitant en el domicili especificat en la sol·licitud, o bé en la Direcció General de Transports i Logística, integrada en la conselleria d'Infraestructures i Transport de la Generalitat Valenciana.